Vuurwapenamnestie: Nuwe amnestietydperk versoek(Argieffoto: Marcus Trapp/pixabay) Die burgerregteorganisasie AfriForum se regspan het Woensdag ’n brief aan Bheki Cele, minister van polisie, gerig waarin hulle versoek dat die minister ŉ tweede amnestieperiode aan die parlement voorlê. In die brief voer AfriForum aan dat die Covid-19-pandemie ŉ impak op die amnestietydperk gehad het, aangesien vuurwapeneienaars by polisiekantore weggewys is en nie betyds hul vuurwapens kon inhandig nie. Die amnestieperiode het reeds Sondag (31 Januarie) verstryk. AfriForum versoek ook dat mense met onder meer vuurwapenlisensies wat verval het en wat nou in onregmatige besit van hul vuurwapens is, nie vervolg sal word nie hangende die uitkoms van die aansoek om ’n verdere amnestieperiode. Hierdie persone bevind hulself in ’n penarie omdat hulle dit nie meer by polisiekantore kan inhandig of elders kan laat stoor sonder om die risiko te loop om vervolg te word nie. Etlike polisiekantore reg oor die land is verlede week gekenmerk deur lang rye vuurwapeneienaars wat van die amnestieperiode gebruik wou maak. “Daar was ook verskeie gerugte en klagtes dat slegs ’n sekere aantal aansoeke en innames per dag oorweeg is. Die res is glo weggewys, ondanks die feit dat lt.genl. Nhlanhla Mkhwanazi op 20 Januarie alle provinsiale kommissarisse beveel het om te verseker dat stasies onder hul beheer verskeie aanpassings maak,” lui AfriForum se verklaring. Dié aanpassings behels die toedeling van bykomende polisielede tot die vuurwapenafdeling. Polisiestasies is ook versoek om aansoeke en vuurwapens tot so laat as 21:00 in te neem. Marnus Kamfer, AfriForum se regs-en-risikobestuurder vir gemeenskapsveiligheid, sê die organisasie word oorval met oproepe van lede wat vertel hoe hulle vir etlike ure in rye moes staan, net om keer op keer weggewys te word. “Met 2020 se ontberinge en vrees vir Covid-19 kan ’n mens verstaan dat menige burger nie die amnestieperiode as prioriteit geag het nie. Dit is ongelukkig meestal ouer mense wat hieronder gely het en nou in vrees lewe omdat hulle nie van die amnestieperiode kon gebruik maak nie,” sê Kamfer. Maroela Media het vroeër berig daar was kort voor die verstryking van die amnestieperiode groot kommer oor die oënskynlik klein hoeveelheid wapens wat tot dusver ingehandig is – met sommige belanghebbendes wat die jongste amnestietydperk selfs as ŉ mislukking bestempel. Volgens die polisie se amptelike syfers was daar in Oktober 2019 altesaam 400 805 vuurwapens waarvan die lisensies reeds verval het. Teen Mei verlede jaar is 27 336 wapens ingevolge die vorige amnestietydperk ingehandig. Teen 13 Januarie vanjaar is altesame 23 399 vuurwapens en 119 781 patrone ingehandig. Van die vuurwapens wat ingehandig is, is 3 139 vrywillig ingehandig, terwyl 20 260 mense aansoek gedoen het om lisensiehernuwings. Teen verlede Donderdag was daar altesaam 40 729 vuurwapens en 199 573 patrone vrywillig ingevolge die huidige vuurwapenamnestietydperk by polisiestasies ingehandig. Indien wapens wat tydens die huidige amnestietydperk buite rekening gelaat word, is die polisie dus op soek na sowat 370 000 vuurwapens waarvan die lisensies reeds verval het.